Informácia  
o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce v colnej správe v roku 2008 

1. 	Úvod
Odborný dozor nad dodržiavaním a uplatňovaním pracovných podmienok bezpečnosti a ochrany zdravia pri výkone štátnej služby a pri práci v colnej správe vykonáva orgán dozoru Colného riaditeľstva SR – Kontrola generálneho riaditeľa odboru kontroly a inšpekcie (ďalej len „orgán dozoru CR SR“). Svojím kontrolným, poradenským a koordinačným pôsobením presadzuje dôsledné realizovanie opatrení ochrany práce v záujme zlepšovania pracovných podmienok a ochrany života a zdravia. 
Obsahom informácie sú získané poznatky z výkonu orgánu dozoru CR SR v oblasti bezpečnosti a ochrany zdravia pri práci (ďalej len „BOZP“) a bezpečnosti technických zariadení v kontrolovaných subjektoch v roku 2008. 

2. 	Orgán dozoru
Orgán dozoru CR SR je zriadený priamo zo zákona, ustanovením § 130 zákona č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov (ďalej len „zákon č. 200/1998 Z. z.“) na plnenie úloh podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a ostatných všeobecných záväzných právnych predpisov v oblasti BOZP.
Hlavným poslaním činnosti orgánu dozoru CR SR je presadzovanie vytvárania, udržiavania a zlepšovania pracovných podmienok na pracoviskách colnej správy prostredníctvom kontroly dodržiavania právnych predpisov a ostatných predpisov na zaistenie bezpečnosti technických zariadení, zaistenie BOZP, vrátane predpisov upravujúcich faktory pracovného prostredia.    
 Kompetencie zamestnancov orgánu dozoru CR SR upravuje nariadenie generálneho riaditeľa CR SR  č. 261/2004 „Vykonávanie odborného dozoru nad bezpečnosťou a ochranou zdravia pri práci a výkone služby a ochrany pred požiarmi v colnej správe“.

3. 	Ciele, úlohy a priority dozorného orgánu v roku 2008
Dozorujúca a kontrolná činnosť orgánu dozoru CR SR bola v záujme presadzovania primeraných pracovných podmienok v hodnotenom období orientovaná v kontrolovaných subjektoch najmä na: 
- 	dodržiavanie všeobecne záväzných právnych predpisov a interných aktov riadenia v oblasti bezpečnosti a ochrany zdravia pri výkone štátnej služby a pri práci a predpisov o bezpečnosti technických zariadení, prevádzkových objektov a budov,    
-	prevenciu a uplatňovanie všetkých dostupných opatrení na minimalizovanie nebezpečenstiev a ohrození vyplývajúcich z pracovného procesu, pracovných podmienok a faktorov pracovného prostredia,
-	riadenie BOZP na jednotlivých útvaroch colnej správy, 
-	pracovné podmienky a faktory pracovného prostredia,
-	tvorbu interných aktov riadenia na úseku bezpečnosti a ochrany zdravia pri výkone štátnej služby a pri práci,
-	lektorskú činnosť na školeniach  v rámci colnej správy. 
Súčasťou činnosti orgánu dozoru CR SR bolo poradenstvo v oblasti BOZP a bezpečnosti technických zariadení, posudzovanie projektovej dokumentácie pre účely stavebných konaní - plnenie požiadaviek BOZP a požiadaviek bezpečnosti technických zariadení, účasť na kolaudačných konaniach a lektorská činnosť na vzdelávacích aktivitách (školeniach) v rámci colnej správy.  

4. 	Subjekty kontrolované dozorným orgánom 
Orgán dozoru CR SR v rozsahu svojej pôsobnosti kontroluje Colné riaditeľstvo SR, colné úrady a colný kriminálny úrad.
V roku 2008 orgán dozoru CR SR vykonal 12 kontrol v 9 subjektoch. V kontrolovaných subjektoch bolo zistených 61 porušení všeobecne záväzných právnych predpisov na zaistenie BOZP, ktoré sú podrobne uvedené v protokoloch z vykonaných kontrol.  

5. a 6.	Zistený stav v kontrolovaných subjektoch orgánom dozoru CR SR a   najzávažnejšie zistenia
Stav bezpečnosti a ochrany zdravia v kontrolovaných subjektoch je na požadovanej úrovni. Problémom v kontrolovaných subjektoch je nedostatočná údržba užívaných objektov pre nedostatok potrebných finančných prostriedkov. 
  Z kontrolných zistení orgánu dozoru CR SR v roku 2008 možno konštatovať, že v kontrolovaných subjektoch sú najčastejšie porušenia v starostlivosti (prevádzkovaní) a vedení predpísanej dokumentácie k vyhradeným technickým zariadeniam. Zistené nedostatky na vyhradených technických zariadeniach nie sú odstraňované. 
Pri kontrolách boli zistené najmä tieto závažné nedostatky: 
-	objekt Colného úradu Košice - po stránke bezpečnosti práce a bezpečnosti technických zariadení pretrvávajú viaceré závažné stavebné nedostatky, ktoré boli zistené už pri kontrole objektu v roku 2005 (ide o investičné požiadavky),
-	nie sú poskytované všetkým zamestnancom a colníkom dostatočné osobné ochranné pracovné prostriedky na zabezpečenie ochrany života a zdravia,  
-	nesprávne uskladňovanie zadržaného tovaru, kde ide najmä o horľavé kvapaliny (colná správa nedisponuje vhodnými skladovacími priestormi na uskladnenie horľavých kvapalín). 
V kontrolovaných subjektoch neboli zistené nedostatky závažného charakteru, ktoré by viedli k vyradeniu strojov a zariadení z prevádzky, zákazu činností alebo technológie. 

7. a 8.	Nápravné a sankčné opatrenia dozorného orgánu  
Na zabezpečenie nápravy a odstránenie zistených nedostatkov v určených lehotách generálny riaditeľ  Colného riaditeľstva SR, riaditelia colných úradov a riaditeľ colného kriminálneho úradu prijali príslušné technické, organizačné a iné opatrenia, potrebné na zlepšenie zisteného stavu. 
   V rámci colnej správy sa sankčné opatrenia nerealizujú a v prípade potreby, resp. nutnosti sú ukladané  disciplinárne opatrenia v zmysle zákona č. 200/1998 Z. z.

9. 	Stav a vývoj pracovnej úrazovosti a chorôb z povolania
V colnej správe v roku 2008 nedošlo k smrteľným a ťažkým pracovným úrazom. Zaregistrovaných bolo 17 pracovných úrazov, z ktorých 4 boli klasifikované ako závažné pracovné úrazy (s dočasnou pracovnou neschopnosťou viac ako 42 dní). V porovnaní s rokom 2007 došlo k miernemu zníženiu registrovaných pracovných úrazov.
Prehľad o hlavných skupinách zdrojov úrazov je uvedený v tabuľke č. 11 a prehľad o jednotlivých skupinách príčin úrazov je uvedený v tabuľke č. 12. Z prehľadu od roku 2004 vyplýva, že najčastejším zdrojom úrazu sú iné zdroje (športové a telocvičné zariadenia a náradie) pri vykonávaní telesnej prípravy a previerok fyzickej zdatnosti colníkov. S týmto korešponduje aj podiel príčin úrazov, pri ktorej najpočetnejšou skupinou je nedostatok osobných predpokladov.    
Za rok 2008 neboli priznané žiadne choroby z povolania.  

10. 	Spolupráca dozorného orgánu 
Orgán dozoru CR SR spolupracuje s Národným inšpektorátom práce, s inšpektorátmi práce a  s odbornými útvarmi ostatných ministerstiev, ktoré majú zavedený vlastný dozor v oblasti BOZP (MV SR, MO SR, MS SR, MDPT SR). 

11.	Hodnotenie stavu bezpečnosti a ochrany zdravia pri výkone štátnej služby a pri práci v roku 2007                                                
Z prehľadu zistených porušených predpisov v roku 2007 v porovnaní s rokom 2008 (tabuľka č. 3) vyplýva, že v objektoch colnej správy i napriek zisteným nedostatkom došlo v hodnotenom období k pozitívnym posunom a k zlepšeniu starostlivosti o BOZP, bezpečnosti technických zariadení a pracovného prostredia. 

12. 	Opatrenia dozorného orgánu CR SR na zlepšenie stavu 
Opatrenia orgánu dozoru CR SR vyplývajú zo zistených nedostatkov počas výkonu dozoru, posudzovaní projektových dokumentácií, účasti na preberacích konaniach a kolaudačných konaniach a ďalších aktivitách.
Na colných úradoch, colnom kriminálnom úrade a Colnom riaditeľstve SR je na výkon činností v oblasti BOZP ustanovených jedenásť odborne spôsobilých samostatných bezpečnostných technikov. Je im poskytovaná poradenská činnosť, či už formou porád, odborných osobných konzultácií, ale i formou telefonických konzultácií s orgánom dozoru CR SR. 
Ďalšou činnosťou je organizovanie (zabezpečovanie) vzdelávacích aktivít pre colníkov a  odborných pracovníkov, uskutočňovaných organizáciami oprávnenými na výchovu a vzdelávanie v oblasti bezpečnosti práce. 
Pri schvaľovaní technickej dokumentácie bolo orgánom dozoru CR SR vykonaných niekoľko posúdení projektovej dokumentácie, ako napr. CHP Vyšné Nemecké, CHP Ubľa a pod.    
V záujme zabezpečenia zlepšenia stavu bezpečnosti a ochrany zdravia pri výkone štátnej služby a pri práci v colnej správe je potrebné aj naďalej
-	zvyšovať právne a spoločenské vedomie v oblasti BOZP, napr. zvyšovať úroveň znalostí, vnímania rizík a zodpovedností zamestnancov za svoju vlastnú bezpečnosť i za bezpečnosť spolupracovníkov formou školenia, vzdelávania a informovania o dôležitých opatreniach z oblasti BOZP,
-	v rámci kontrolnej činnosti sa zameriavať na objekty, v ktorých sú rizikové práce, 
-	rozvíjať a podporovať činnosť poradenstva orgánom dozoru CR SR, 
-	pri kontrolnej činnosti neustále prezentovať a zdôrazňovať význam prevencie.  

13. 	Činnosť dozorného orgánu 
13.1	Personálne údaje –  výkon dozoru v colnej správe zabezpečujú traja výkonní inšpektori.  
13.2	Výkony  - sú uvedené  v tabuľkovej časti informácie.
13.3	Poradenská činnosť - v roku 2008 boli poskytnuté informácie v 165 prípadoch, v roku 2007 - 122 prípadoch.
13.4	Poskytovanie informácií - informácie boli poskytované najmä colníkom a zamestnancom colnej správy, ale i projektantom a realizátorom stavieb.
13.5	Sťažnosti a podnety - v roku 2008 bola prijatá jedna sťažnosť. 
13.6	Príprava predpisov a technická normalizácia – v súčasnosti sa ukončuje aktualizácia interného aktu riadenia, ktorý upravuje odborný dozor v podmienkach colnej správy. V rámci pripomienkových konaní sa odbor kontroly a inšpekcie, kontrola generálneho riaditeľa vyjadrovala k materiálom Ministerstva práce, sociálnych vecí a rodiny Slovenskej republiky. 

14. 	Záver 
Vychádzajúc z výsledkov získaných činnosťou orgánu dozoru CR SR treba v oblasti ochrany práce podporovať z pozície nadriadených v colnej správe efektívne riadené uplatňovanie a dodržiavanie predpisov o bezpečnosti a ochrane zdravia pri výkone štátnej služby a pri práci v praxi, a odstraňovať formalizmy pri plnení právnych požiadaviek priamo na pracovisku.  
Ďalej v súvislosti s výsledkami dozornej činnosti je potrebné dohliadať na prijímanie konkrétnych účinných opatrení na odstránenie zistených nedostatkov, zabezpečiť dôslednú kontrolu realizácie týchto opatrení a vyhodnocovať prínosy ich realizácie na zvýšení bezpečnostnej úrovne.  

Príloha G

BOZP pri výkone služby colníka
(MF SR)

Zdroj údajov: CR SR